CELEX: 32012H0724(28)
Language: da
Date: 2012-07-10 00:00:00
Title: Rådets henstilling af 10. juli 2012 om gennemførelsen af de overordnede retningslinjer for den økonomiske politik i de medlemsstater, der har euroen som valuta

24.7.2012   
            
            
               DA
            
            
               Den Europæiske Unions Tidende
            
            
               C 219/95
            
         RÅDETS HENSTILLING
   af 10. juli 2012
   om gennemførelsen af de overordnede retningslinjer for den økonomiske politik i de medlemsstater, der har euroen som valuta
   2012/C 219/28
   RÅDET FOR DEN EUROPÆISKE UNION,
   som henviser til traktaten om Den Europæiske Unions funktionsmåde, særlig artikel 136 sammenholdt med artikel 121, stk. 2,
   som henviser til henstilling fra Europa-Kommissionen,
   som henviser til konklusioner fra Det Europæiske Råd,
   som har hørt Det Økonomiske og Finansielle Udvalg, og
   som tager følgende i betragtning:
   
               (1)
            
            
               Siden Eurogruppens dannelse har den spillet en central rolle og varetaget et særligt ansvar i forbindelse med den økonomiske styring i euroområdet. Den økonomiske krise blotlagde de nære indbyrdes forbindelser i euroområdet og understregede behovet for en sammenhængende fælles politik, som afspejler de stærke afsmittende virkninger mellem de lande, der har euroen som valuta, og for effektive foranstaltninger med henblik på samordning af politikker for hurtigt at kunne reagere på ændringer i det økonomiske miljø.
            
         
               (2)
            
            
               Rådet har rettet landespecifikke henstillinger til hver af de medlemsstater, der har euroen som valuta (»medlemsstaterne i euroområdet«). Disse henstillinger omhandler de økonomiske udfordringer på nationalt plan, samtidig med at de er et centralt element i påvisningen af stabilitet og vækst i euroområdet som helhed. Medlemsstaterne i euroområdet har også givet en række tilsagn om at gennemføre yderligere vidtrækkende politikreformer inden for rammerne af europluspagten, som sigter mod fremme af konkurrenceevnen og beskæftigelsen, bidrag til de offentlige finansers holdbarhed og forbedring af den finansielle stabilitet. Den 2. marts 2012 undertegnede medlemsstaterne i euroområdet sammen med otte andre medlemsstater (»medlemsstater uden for euroområdet«) traktaten om stabilitet, samordning og styring i Den Økonomiske og Monetære Union, hvori de indvilliger i at sikre, at alle større reformer af den økonomiske politik, de påtænker at foretage, forinden vil blive drøftet og, når det er hensigtsmæssigt, samordnet imellem dem. En forudgående samordning i euroområdet, ved at der forelægges udkast til budgetplaner og drøftes planer om større reformer af den økonomiske politik, vil bidrage til, at der tages højde for de afsmittende virkninger, som de nationale tiltag har på euroområdet som helhed.
            
         
               (3)
            
            
               Veludformede budgetmæssige rammer, der styrker den nationale finanspolitiske styring, er et nøgleelement i en sund forvaltning af de offentlige finanser og bidrager til de offentlige finansers holdbarhed i euroområdet som helhed. I juli og oktober 2011 forpligtede stats- og regeringscheferne i euroområdet sig til at indføre nationale finanspolitiske rammer som fastsat i Rådets direktiv 2011/85/EU af 8. november 2011 om krav til medlemsstaternes budgetmæssige rammer (1), allerede ved udgangen af 2012, hvilket er forud for den i direktivet fastsatte tidsplan, og at gå videre end kravene i direktivet. Ved den 2. marts 2012 at undertegne traktaten om stabilitet, samordning og styring i Den Økonomiske og Monetære Union forpligtede medlemsstaterne i euroområdet og otte medlemsstater uden for euroområdet sig desuden til en yderligere styrkelse af deres nationale finanspolitiske styring, især ved at indføre bindende regler for de offentlige budgetstillinger med henblik på, at disse når den mellemfristede budgetmålsætning.
            
         
               (4)
            
            
               Arbejdet med finanspolitisk konsolidering er et centralt element i strategien til at komme gennem krisen i euroområdet. EU's finanspolitiske ramme giver mulighed for en differentiering med hensyn til medlemsstaternes konsolideringstempo afhængigt af deres finanspolitiske spillerum og de makroøkonomiske omstændigheder. Stabilitets- og vækstpagten og traktaten om stabilitet, samordning og styring i Den Økonomiske og Monetære Union har fokus på de strukturelle saldi, og derfor er det muligt at tage højde for cykliske virkninger og engangsforanstaltninger i den samlede budgetsaldo. Vurderingen af om Rådets henstillinger med henblik på korrektion af uforholdsmæssigt store underskud er fulgt op af virkningsfulde foranstaltninger, foretages i strukturel henseende. Det er afgørende, at konsolideringen sammensættes således, at tilliden til konsolideringens permanente karakter i euroområdet øges, og at dens negative kortsigtede virkninger på væksten begrænses. Det er nødvendigt, at vækstfremmende udgifter, især investeringsudgifter, bliver prioriteret. Der kan udpeges produktive investeringsprojekter i flere medlemsstater i euroområdet, hvor både det private og det sociale udbytte vil overstige de aktuelle lave rentesatser. Der er et presserende behov for reformer af langtidsydelserne, navnlig på sundheds- og pensionsområdet, for at underbygge de offentlige finansers holdbarhed på lang sigt. En passende skattepolitik ved f.eks. at flytte skattebyrden væk fra arbejde, udvide beskatningsgrundlaget og mere effektive tiltag til at bekæmpe skattesvig kan bidrage til konsolideringen, samtidig med at konkurrenceevnen øges, og der skabes bedre vækstbetingelser.
            
         
               (5)
            
            
               Et stabilt og velfungerende finansielt system er en forudsætning for at undgå et »scenarie om det tabte årti« med langsom vækst i euroområdet og for at øge investorernes tillid. Eftersom der er behov for en yderligere nedbringelse af gearingen i bankernes balancer, er det vigtigt at sikre, at det sker på en velordnet måde, og at der stadig kan opretholdes en passende kreditstrøm til realøkonomien. For at modvirke den fremvoksende tendens til finansiel fragmentering er der behov for yderligere fremskridt med integrationen af tilsynsstrukturer og -praksis såvel som i krisestyringen på tværs af grænserne.
            
         
               (6)
            
            
               En velordnet afvikling af de makroøkonomiske ubalancer inden for euroområdet er afgørende for bæredygtig vækst og stabilitet i euroområdet. Processen med at nedbringe ubalancerne er påbegyndt, men det er nødvendigt at videreføre den beslutsomt. Det er mere påtrængende at træffe foranstaltninger til at korrigere ubalancerne i lande med underskud, hvor der er behov for reformer for at øge konkurrenceevnen og lette overførslen af ressourcer til handelsbare sektorer. Samtidig kan lande med overskud bidrage til at genskabe balancerne ved at fjerne unødvendige lovgivningsmæssige og øvrige begrænsninger af den indenlandske efterspørgsel, ikkehandelsbare aktiviteter og investeringsmulighederne.
            
         
               (7)
            
            
               Anerkendelse af den indbyrdes afhængighed mellem økonomierne i medlemsstaterne i euroområdet og de fordele, som stabilitet i denne monetære union kan bringe dens medlemmer og Unionen generelt, er en forudsætning for videreudviklingen af en økonomisk sammenslutning. Fremover vil det være nødvendigt for medlemsstaterne i euroområdet at uddybe deres integration for at opnå fuldstændig økonomisk og monetær union.
            
         
               (8)
            
            
               Europa-Parlamentet har været behørigt inddraget i Det Europæiske Semester i overensstemmelse med Rådets forordning (EF) nr. 1466/97 (2) og vedtog den 15. februar 2012 en beslutning om beskæftigelse og sociale aspekter i den årlige vækstundersøgelse for 2012 og en beslutning om bidraget til den årlige vækstundersøgelse 2012,
            
         HENSTILLER, at medlemsstaterne i euroområdet i perioden 2012-2013 træffer foranstaltninger på egen hånd og i fællesskab, uden at det dog berører Rådets beføjelser hvad angår samordningen af medlemsstaternes økonomiske politik, men især i forbindelse med samordningen af den økonomiske politik inden for rammerne af Eurogruppen, med henblik på at:
   
               1)
            
            
               styrke Eurogruppens arbejdsmetoder, så den kan tage ansvar for den fælles politik i euroområdet, effektivt reagere på ændringerne i det økonomiske miljø og styre samordningen af den økonomiske politik i forbindelse med de styrkede overvågningsrammer, som er gældende for medlemsstaterne i euroområdet
            
         
               2)
            
            
               styrke samarbejdet om politikker i Eurogruppen ved at udveksle oplysninger og drøfte budgetplaner og planer for større reformer, der kan have afsmittende virkninger på euroområdet. Sikre, at der gennemføres reformer, som er nødvendige for et stabilt og robust euroområde, herunder også gennemførelsen af Rådets henstillinger til hver medlemsstat i euroområdet, og som ikke blot tager hånd om problemerne på nationalt plan, men har en indflydelse på euroområdet som helhed
            
         
               3)
            
            
               styrke den finanspolitiske disciplin og de finanspolitiske institutioner både på nationalt og subnationalt plan med henblik på at øge markedets tillid til de offentlige finansers holdbarhed i euroområdet på mellemlang og lang sigt. Efter aftalen mellem stats- og regeringscheferne i euroområdet i juli og oktober 2011 og den 2. marts 2012 fremskynde gennemførelsen af direktiv 2011/85/EU til ultimo 2012, og styrke den finanspolitiske styring yderligere, navnlig ved at indføre reglerne for strukturelt afbalancerede budgetter og de automatiske korrektionsmekanismer i den nationale lovgivning i alle medlemsstaterne i euroområdet
            
         
               4)
            
            
               sikre en sammenhængende fælles finanspolitik i euroområdet på grundlag af Det Europæiske Råds konklusioner af 1.-2. marts 2012 ved at arbejde med den finanspolitiske konsolidering som angivet i Rådets henstillinger og afgørelser, der i overensstemmelse med reglerne i stabilitets- og vækstpagten tager hensyn til den makrofinansielle situation i hver medlemsstat. De medlemsstater, der lider under store og potentielt stigende risikopræmier, bør begrænse afvigelserne fra de nominelle balancemål, selv hvis de står over for makroøkonomiske situationer, der er værre end forventet. Andre medlemsstater bør lade de automatiske stabilisatorer arbejde hen imod tilpasningsstien i strukturelle termer og stå klar til at tilpasse hastigheden for konsolideringen, hvis de makroøkonomiske forhold skulle forværres yderligere. Fordelingen af de offentlige udgifter og indtægter bør afspejle, hvordan udgiftsposterne og indtægtskilderne påvirker væksten. Især bør hele det budgetmæssige spillerum, der er til rådighed, udnyttes til at fremme offentlige investeringer i euroområdet, herunder ved at tage højde for forskelle i finansieringsomkostningerne på tværs af grænserne
            
         
               5)
            
            
               træffe foranstaltninger til at gøre det finansielle system i euroområdet mere velfungerende og stabilt. Fremskynde tiltagene til en mere integreret finansarkitektur, som omfatter tilsyn med bankerne og krisehåndtering på tværs af grænserne
            
         
               6)
            
            
               gennemføre strukturreformer, som også fremmer fleksible løntilpasninger, hvilket sammen med en differentieret finanspolitik ville fremme en velordnet afvikling af de makroøkonomiske ubalancer i euroområdet og dermed fremme væksten og beskæftigelsen. Dette omfatter tiltag på nationalt plan, der afspejler den særlige nationale situation og tager højde for Rådets henstillinger til de enkelte medlemsstater i euroområdet.
            
         
      Udfærdiget i Bruxelles, den 10. juli 2012.
      
         
            På Rådets vegne
         
         V. SHIARLY
         
            Formand
         
      
   
   
      (1)  EUT L 306 af 23.11.2011, s. 41.
   
      (2)  EFT L 209 af 2.8.1997, s. 1.